ఔ

తెలుగు వర్ణమాలలో "ఔ"  పదహారవ అక్షరం.  అంతర్జాతీయ ధ్వని వర్ణమాల (International Phonetic Alphabet) లో దీని సంకేతం [au]. IAST లోనూ ISO 15919 లోనూ దీని సంకేతం [au]. దీని యూనీ కోడ్ U+0C14. ఇది కంఠోష్ఠ్యము లైన ఒ,ఓ,ఔ లలో ఒకటి. ఇది అచ్చులలో దీర్ఘములకు చెందిన అక్షరం. దీర్ఘములనగా చాచిపలుకబడునవి అని అర్థం. ఐ-ఔ-లు వక్రతమములు అని కూడా అంటారు.  

ఔ ఒక అక్షరమే కాదు, ఒక మాట కూడా. ఔ అనే మాటను అంగీకారము తెలిపేందుకు వాడుతారు.శబ్దరత్నాకరము (బహుజనపల్లి సీతారామాచార్యులు) ప్రకారం ఈ పదం అర్థం "అంగీకారము తెలుపుట", "ప్రశంసను దెలుపును".  

పారమార్థిక పదకోశం (పొత్తూరి వేంకటేశ్వరరావు) 2010 ప్రకారం దీని అర్థము  
 అనంతుడనే సర్పం.
 కుమారస్వామి.
 అనుగ్రహం.
 సిద్ధపురుషుల విమానం.  
తెలుగు వ్యుత్పత్తి కోశం (ఆంధ్రవిశ్వకళాపరిషత్తు) 1978 ప్రకారం వర్ణమాలలో పన్నెండో అక్షరం. ద్రావిడ భాషల్లో 'ఔ' వర్ణంగా లేదు. సంస్కృతంలో అ, ఉ లు కలిసి ఏర్పడ్డ సంధ్యక్షరం ప్రసిద్ధంగా ఉంది. తత్సామ్యంవల్ల తెలుగు, కన్నడం, తమిళం మొ. ద్రావిడ భాషల్లో దీన్ని వర్ణంగా గ్రహించారు. కాని భాషా శస్త్రజ్ఞులు దీన్ని 'అవ్‌' గా పరిగణిస్తారు.

మూలాలు